วิกฤติ บราซิล ที่รุนแรงสุดในรอบ 120 ปี
3 ล้านล้านบาท คือ ความเสียหายของมูลค่าทางเศรษฐกิจที่บราซิลจะได้รับ จากผลของโควิด-19 ในปีนี้ ซึ่งนับเป็นความรุนแรงทางเศรษฐกิจของประเทศมากที่สุดในรอบ 120 ปี
5 มิ.ย. 2563

วิกฤติ บราซิล ที่รุนแรงสุดในรอบ 120 ปี /โดย ลงทุนแมน
 
3 ล้านล้านบาท คือ ความเสียหายของมูลค่าทางเศรษฐกิจที่บราซิลจะได้รับ จากผลของโควิด-19 ในปีนี้ ซึ่งนับเป็นความรุนแรงทางเศรษฐกิจของประเทศมากที่สุดในรอบ 120 ปี
แล้วตอนนี้เกิดอะไรขึ้นที่บราซิล ประเทศที่มีขนาดเศรษฐกิจใหญ่ที่สุดอันดับที่ 9 ของโลก
ลงทุนแมนจะเล่าให้ฟัง
╔═══════════╗
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
╚═══════════╝
ปี 2019 GDP ของบราซิลมีมูลค่ากว่า 59 ล้านล้านบาท ใหญ่เป็นอันดับที่ 1 ในทวีปอเมริกาใต้ อันดับที่ 9 ของโลก และใหญ่กว่าประเทศไทยถึง 3.5 เท่า
ช่วงระหว่างปี 2000-2012 บราซิลนับเป็นหนึ่งในประเทศที่มีอัตราการเติบโตทางเศรษฐกิจมากที่สุดแห่งหนึ่งของโลก โดย GDP ของบราซิลเติบโตเฉลี่ยปีละ 5% ในช่วงเวลาดังกล่าว
ทำให้บราซิล ถูกจัดเป็น1 ใน 4 ประเทศกำลังพัฒนาที่มีศักยภาพสูง มีบทบาทสำคัญต่อทิศทางเศรษฐกิจโลกอย่างมาก ณ ขณะนั้น
แต่แล้วเศรษฐกิจของบราซิลที่กำลังเติบโตมาดี กลับต้องมาเจอปัญหาที่เป็นจุดเริ่มต้นของภาวะเศรษฐกิจถดถอยรุนแรงที่สุดครั้งหนึ่งของประเทศ
เรื่องที่เป็นจุดเริ่มก็คือ การเตรียมพร้อมเป็นเจ้าภาพจัดการแข่งขันฟุตบอลโลกเมื่อ 2014 โดยรัฐบาลบราซิลใช้เงินกว่า 480,000 ล้านบาท ซึ่งนับเป็นต้นทุนในการจัดการแข่งขันฟุตบอลโลกครั้งที่แพงที่สุด นับตั้งแต่จัดการแข่งขันกันมา
โดยวิธีการหาเงินของรัฐบาลเพื่อจัดงานดังกล่าวก็คือ มีการขึ้นภาษี รวมทั้งตัดงบประมาณในการบริการสาธารณะของประเทศ ในขณะที่ผลตอบแทนของการจัดการแข่งขันครั้งนี้ไม่ได้มากเหมือนเงินที่ได้จ่ายไป
เรื่องที่สองก็คือ การทุจริตคอร์รัปชันภายในบริษัทน้ำมันแห่งชาติของบราซิลที่มีชื่อว่า Petrobras ซึ่งเหตุการณ์ดังกล่าวถือเป็นการคอร์รัปชันครั้งเลวร้ายที่สุดในประวัติศาสตร์ของบราซิล และเป็นครั้งใหญ่ที่สุดในทวีปอเมริกาใต้
สาเหตุนั้นเกิดจากการที่ ผู้บริหารของ Petrobras บริษัทน้ำมันแห่งชาติของบราซิล รับสินบนจากบริษัทก่อสร้างต่างๆ เพื่อแลกกับการให้งานโครงการต่างๆ ของ Petrobras ด้วยมูลค่างานที่สูงมาก
โดยมูลค่างานที่สูง นั่นหมายถึง ภาระการเงิน การคลังของรัฐบาลในการก่อสร้างโครงการต่างๆ นั้นสูงไปด้วย
และแน่นอนว่า การที่ Petrobras เป็นบริษัทน้ำมันแห่งชาติของบราซิล เรื่องนี้จึงทำให้ชาวบราซิลจำนวนมาก เชื่อว่ามีคนในรัฐบาลรู้เห็นด้วย โดยเฉพาะ อดีตประธานาธิบดี Dilma Rousseff  ที่ตอนนั้นโดนประชาชนจำนวนมากออกมาเดินขบวนขับไล่จากเหตุการณ์ดังกล่าว
เรื่องที่สาม เศรษฐกิจจีนที่ส่งสัญญาณชะลอตัวในช่วงระหว่างปี 2015 ซึ่งเกิดจากรัฐบาลจีนในขณะนั้นต้องการชะลอความร้อนแรงของเศรษฐกิจ เพื่อให้เศรษฐกิจเติบโตแบบยั่งยืนในระยะยาว จึงทำให้ความต้องการสินค้าโภคภัณฑ์ลดลง พอเรื่องเป็นแบบนี้จึงทำให้เศรษฐกิจของบราซิลได้รับผลกระทบไปด้วย เนื่องจากสินค้าโภคภัณฑ์นับเป็นสินค้าส่งออกหลักของประเทศ
แค่ 3 เรื่องนี้โดยที่ไม่นับสถานการณ์โควิด-19 ก็เพียงพอที่จะทำให้เศรษฐกิจของบราซิลเจอกับฝันร้าย
ในปี 2014 บราซิลมีอัตราการว่างงาน 7%
ในปี 2016 บราซิลมีอัตราการว่างงาน 12%
ซึ่ง ณ ตอนนั้นมีผู้ว่างงานกว่า 12.3 ล้านคน
ทำให้ช่วงเวลาระหว่างปี 2014-2016 ประเทศเข้าสู่ภาวะเศรษฐกิจถดถอย ซึ่งเป็นวิกฤติเศรษฐกิจครั้งรุนแรงที่สุดครั้งหนึ่งของประเทศ
แต่มาวันนี้ สิ่งที่หลายคนโดยเฉพาะชาวบราซิลไม่อยากเห็นอีกครั้งก็คือ วิกฤติเศรษฐกิจของบราซิลกำลังจะเกิดขึ้นอีกครั้ง และดูเหมือนจะเลวร้ายกว่าครั้งล่าสุดเสียอีก
อย่างแรกคือ ภัยร้ายทางเศรษฐกิจที่หลายประเทศ รวมทั้งบราซิลกำลังต่อสู้นั่นคือก็คือ โควิด-19
ขณะที่สถานการณ์โควิด-19 ของหลายประเทศเริ่มจะดีขึ้น แต่ในบราซิลดูเหมือนว่ากำลังย่ำแย่
รู้ไหมว่าวันนี้ บราซิลกลายเป็นประเทศที่มีผู้ติดเชื้อโควิด-19 สะสม สูงมากที่สุดเป็นอันดับที่ 2 ของโลก ด้วยจำนวนกว่า 500,000 คน และเสียชีวิตไปแล้วกว่า 30,000 คน
โดยเฉพาะที่เซาเปาลู เมืองที่ใหญ่สุดของประเทศ และมีประชากรกว่า 46 ล้านคน เป็นเมืองที่มีผู้ติดเชื้อถึง 21% ของจำนวนผู้ติดเชื้อทั้งประเทศ กำลังประสบกับการชะลอตัวของภาวะเศรษฐกิจอย่างหนัก เนื่องจากมีการปิดสถานที่ทำงาน สถาบันการศึกษา ร้านอาหาร
โดยปัจจุบันนั้น มูลค่าเศรษฐกิจของเซาเปาลูเมืองเดียว มีมูลค่าเศรษฐกิจกว่า 19 ล้านล้านบาทหรือกว่า 32% ของ GDP บราซิล
อย่างที่สองคือ การชะลอตัวทางเศรษฐกิจของจีนในปีนี้ ที่ได้รับผลกระทบอย่างรุนแรงจากโควิด-19 จนทำให้ความต้องการสินค้าต่างๆ นั้นลดลงอย่างมาก
ปัจจุบัน จีนนับเป็นตลาดส่งออกหลักของบราซิล โดยมูลค่าการส่งออกของบราซิลไปจีนเกือบ 1 ใน 3 ของมูลค่าการส่งออกทั้งหมด
เมื่อรวมกับการตกต่ำของราคาสินค้าโภคภัณฑ์ โดยเฉพาะราคาน้ำมันดิบ จึงทำให้ปีนี้ เศรษฐกิจของบราซิลกำลังพบความท้าทายอย่างหนัก
โดยคาดกันว่า อัตราการเติบโต GDP ของบราซิลจะติดลบถึง 4.7% ซึ่งเป็นการลดลงมากที่สุดนับตั้งแต่ปี 1900 หรือในรอบ 120 ปีเลยทีเดียว..
----------------------
อยากรู้ความเป็นไปของเศรษฐกิจโลก ต้องเข้าใจอดีต
เศรษฐกิจโลก 1,000 ปี พิมพ์ครั้งที่ 6
สั่งซื้อได้ที่ (รับส่วนลด 10% จากราคาปก 350 บาท)
Lazada : 
Shopee : 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-
-